Кукувица кука
Кукувица във горица
чу се, че закука,
а дечица - върволица
ей ги идат тука.

Ей ги!... Тичат и надничат
и едни, и други,
из трънаци, храсталаци
търсят теменуги...

Тя си кука в китна бука,
кука и нарежда,
и в орачи и копачи
буди тя надежда:

- Куку, куку - харно лето
иде, наближава, 
куку, куку - ей полето
жетва обещава.

За орачи, за копачи
жетва много силна -
и ловитба, и беритба - 
пълна, изобилна!

Стихотворения на Чичо Стоян